
REPUBLIKA HRVATSKA
OPĆINSKI KAZNENI SUD U ZAGREBU
ODJEL ZA MLADEŽ
Zagreb, Ilica-Selska, Ilica 207     

                                                                          Poslovni broj: Kvm-492/2025-17
Kzd-120/2023

   R E P U B L I K A  H R V A T S K A

R J E Š E NJ E

Općinski kazneni sud u Zagrebu, Odjel za mladež, u vijeću sastavljenom od sudaca toga suda, Sonje Vrandečić, sutkinje za mladež i predsjednice vijeća, te Olje Krčar Mišić i Nike Skoblara, članova vijeća, uz sudjelovanje sudske savjetnice Barbare Šiprak Fadljević kao zapisničarke, u kaznenom predmetu protiv osuđenog S. J., OIB, zbog kaznenih djela iz članka 179.a Kaznenog zakona („Narodne novine“ broj 125/11, 144/12, 56/15, 61/15, 61/15, 101/17, 118/18, 126/19 i 84/21 - dalje u tekstu: KZ/11) i članka 177. stavka 2. KZ/11, sve u vezi s člankom 51. KZ/11, povodom optužnice Općinskog kaznenog državnog odvjetništva u Zagrebu (dalje u tekstu: OKDO Zagreb) od 10. svibnja 2023., broj KOz-DO-100/2023, odlučujući o opozivu djelomične uvjetne osude, u sjednici vijeća održanoj 27. svibnja 2026., 

r i j e š i o  j e

Na temelju članka 564. stavaka 1. i 4. Zakona o kaznenom postupku („Narodne novine“ broj 125/08, 76/09, 80/11, 121/11 – pročišćeni tekst, 91/12 – Odluka USRH, 143/12, 56/13, 152/14, 70/17, 126/19, 80/22, 36/24, 72/25 i 13/26 – dalje: ZKP) obustavlja se postupak opoziva djelomične uvjetne osude koja je osuđenom S. J., OIB , sinu, rođene, rođenom., s prebivalištem, državljaninu Republike Hrvatske, izrečena presudom ovog suda od 15. siječnja 2024., poslovni broj Kzd-120/2023-35, pravomoćnom 8. srpnja 2024. 

Obrazloženje

1. Presudom Općinskog kaznenog suda u Zagrebu od 15. siječnja 2024., poslovni broj Kzd-120/2023-35, optuženi S. J. proglašen je krivim zbog počinjenja dva kaznena djela nasilja u obitelj iz članka 179.a KZ/11 i tri kaznena djela povrede djetetovih prava iz članka 177. stavka 2. KZ/11, sve u vezi s člankom 51. KZ/11 i osuđen na jedinstvenu kaznu zatvora u trajanju od 2 (dvije) godine, s time da mu je, na temelju članka 57. stavaka 1. i 2. KZ/11 izrečena djelomična uvjetna osuda na način da se od kazne zatvora na koju je osuđen izvršava 6 (šest) mjeseci, a dio izrečene kazne zatvora od 1 (jedne) godine i 6 (šest) mjeseci se neće izvršiti ako u vremenu provjeravanja od 5 (pet) godina ne počini novo kazneno djelo, s time da vrijeme provjeravanja u odnosu na uvjetovani dio kazne počinje teći od pravomoćnosti presude. Na temelju članka 54. KZ/11 u izrečeni neuvjetovani dio kazne uračunato mu je vrijeme uhićenja, zadržavanja i vrijeme provedeno u istražnom zatvoru od 16. veljače 2023. do 16. kolovoza 2023. Na temelju članka 69. KZ/11 izrečena mu je sigurnosna mjera obveznog liječenja od ovisnosti koja može trajati do prestanka roka provjeravanja, a najdulje 3 (tri) godine. Na temelju članka 69. stavka 2. KZ/11 određeno je da će sigurnosnu mjeru obveznog liječenja od ovisnosti za vrijeme izdržavanja kazne zatvora izvršavati u okviru zatvorskog sustava, a na slobodi za vrijeme trajanja provjeravanja uz nadzor nadležnog tijela za probaciju. Upozoren je da je dužan surađivati s djelatnicima Probacijskog ureda jer u protivnom sud može na temelju članka 58. stavka 5. KZ/11 opozvati uvjetovani dio kazne zatvora u trajanju od 1 (jedne) godine i 6 (šest) mjeseci i odrediti izvršenje tog uvjetovanog dijela kazne zatvora ako bez opravdanog razloga ne izvrši u potpunosti ili većoj mjeri obveze koje su mu izrečene sigurnosnim mjerama ili ih teško ili uporno krši, ili ako ustrajno izbjegava provođenje zaštitnog nadzora. Na temelju članka 148. stavka 6. ZKP u cijelosti je oslobođen obveze naknade troškova kaznenog postupka iz članka 145. stavka 2. točaka 1. do 6. ZKP i troškova na ime nagrade i nužnih izdataka postavljenog branitelja. 

2. Navedena presuda potvrđena je presudom Županijskog suda u Zagrebu od 9. srpnja 2024., poslovni broj Kžzd-106/2024-3.

3.  Dana 28. srpnja 2025. kod ovog suda zaprimljena je obavijest Probacijskog ureda Zagreb II u kojoj se navodi da je s postupkom izvršavanja djelomične uvjetne osude sa sigurnosnom mjerom nad osuđenikom probacijska služba započela 27. veljače 2025. kada je održan inicijalni razgovor s osuđenikom te je isti upoznat s pravima i obvezama, ulogom probacijske službenice, načinom provođenja nadzora i posljedicama nepridržavanja obveza i dogovora. Na temelju razgovora s osuđenikom izrađen je Pojedinačni program postupanja kojeg je osuđenik prihvatio 9. travnja 2025. nakon čega je uputnicom upućen na izvršavanje sigurnosne mjere u Zavod za javno zdravstvo zagrebačke županije 20. travnja 2025. Nadalje, da su 11. srpnja 2025. zaprimili izvješće Zavoda za javno zdravstvo zagrebačke županije o nemogućnosti provođenja mjere ambulantno, uz naglasak da osuđenik nema regulirano zdravstveno osiguranje. Slijedom navedenog, da nisu u mogućnosti izvršavati sigurnosnu mjeru i da su mišljenja da njeno daljnje provođenje nije svrsishodno. 

3.1. Iz izvješća Zavoda za javno zdravstvo zagrebačke županije proizlazi da se osuđenik javio u službu 6. svibnja 2025. i 1. srpnja 2025., da je nesuradljiv, u otporu prema tretmanu i dolascima, iste nastoji izbjeći ili minimizirati, ne ostvaruje uvid i negira počinjenje svih kaznenih djela te konzumaciju alkohola i da je nastavak i efikasnost tretmana u ambulantnim uvjetima upitan. Iz službene bilješke od 6. svibnja 2025. proizlazi da je osuđenik došao u krivi termin, nije shvaćao dane mu upute, a iz službene bilješke od 1. srpnja 2025. da ne shvaća upute za ispunjavanje testa unatoč višestrukom pojašnjavanju, ostavlja dojam sniženih kognitivnih kapaciteta, teško se zadržava na temi razgovora. Iz bilješke od 11. srpnja 2025., da se iznose sniženi kapaciteti i organsko oštećenje prema sadržaju vještačenja i osobnom dojmu, nemogućnost slijeđenja uputa i dogovora. 
4. Dana 28. studenog 2025. održano je ročište radi odluke o opozivu uvjetne osude na koje je pristupio osuđeni S. J. koji je naveo da je u nekoliko navrata odlazio u Zavod za jadno zdravstvo zagrebačke županije, ali da su mu, s obzirom da nema zdravstveno osiguranje, rekli da se mora liječiti na neki drugi način. Nadalje, da je ostao bez četiri prsta na stopalu, da nema materijalnih sredstava, a kada je bio u zatvoru nije se redovito javljao na burzu te je izgubio zdravstveno osiguranje, s time da od nove godine apstinira i ne konzumira alkohol. Živi u istoj kući s oštećenicima koja je u njegovom vlasništvu, samo na drugom katu, ne svađaju se i nema nikakvih problema. Svjestan je da se mora liječiti i javljati u zavod za javno zdravstvo, ali izgubio je broj od liječnika. 

5. Iz izvatka iz kaznene i prekršajne evidencije za osuđenog S. J. proizlazi da nije kazneno osuđivan osim presudom u odnosu na koju je pokrenut ovaj postupak opoziva djelomične uvjetne osude, kao i da je posljednji put prekršajno kažnjavan odlukom pravomoćnom 4. travnja 2024. 

6. Iz izvješća o osobnim i obiteljskim prilikama za osuđenog S. J. od 3. ožujka 2026. proizlazi da je obitelj u evidenciji zbog višestrukih prijava nasilja i ostvarivanja pomoći za uzdržavanje. Nadalje, da je S. osoba narušenog zdravstvenog stanja, da je vidljivo da je u srpnju 2016. nastradao kao biciklist u alkoholiziranom stanju u prometnoj nesreći, nakon čega je zadobio niz tjelesnih oštećenja te je operativno liječen, a liječio se i psihijatrijski. Trenutno se kreće otežano, ali samostalno i bez pomoći pomagala. Nalazom i mišljenjem su utvrđene tjelesne bolesti 2. stupnja, psihičke bolesti 2. stupnja, vrste oštećenja tjelesno i mentalno, a što je utvrđeno trajnim. Dana 20. lipnja 2025. priznato mu je pravo na obvezno zdravstveno osiguranje na teret proračuna Republike Hrvatske. 

7. Dana 27. svibnja 2026. održana je sjednica izvanraspravnog vijeća na koju nisu pristupili uredno pozvani zamjenik OKDO Zagreb, osuđeni S. J. i predstavnik Probacijskog ureda Zagreb II. 

8. Odredbom članka 564. stavka 4. ZKP/08 propisano je da, ako sud utvrdi da osuđenik nije udovoljio obvezi koja mu je bila određena presudom, donijet će presudu kojom će opozvati uvjetnu osudu i odrediti izvršenje izrečene kazne ili odrediti novi rok za udovoljenje obvezi, ili tu obvezu zamijeniti drugom, ili osuđenika osloboditi obveze, te je najdalje propisano da, ako sud ustanovi da nema osnove za donošenje koje od tih odluka, rješenjem će obustaviti postupak opoziva djelomične uvjetne osude. 

9. Nakon održane sjednice vijeće je, na temelju članka 564. stavka 5. ZKP/08, odlučilo obustaviti postupak opoziva djelomične uvjetne osude.

10. Naime, s obzirom na podatke iz spisa iz kojih proizlazi da je osuđeni S. J. osoba narušenog zdravstvenog stanja, sniženih kognitivnih kapaciteta, da ne shvaća dane upute i ne može surađivati s liječnikom vezano uz provođenje sigurnosne mjere, cijeneći činjenicu da isti izuzev ovog postupka nije kazneno osuđivan, niti je nakon donošenja presude u ovom postupku bio prekršajno kažnjavan, mišljenje je ovoga vijeća da osuđenik sigurnosnu mjeru nije u cijelosti izvršio iz objektivnih razloga i da daljnje provođenje sigurnosne mjere, s obzirom na fizičko i psihičko zdravlje osuđenika, ne bi bilo svrsishodno te je stoga postupak opoziva djelomične uvjetne osude odlučilo obustaviti. 

11. Slijedom navedenog, odlučeno je kao u izreci rješenja. 

U Zagrebu 27. svibnja 2026.

				                    				Predsjednica vijeća:
						       			Sonja Vrandečić











UPUTA O PRAVNOM LIJEKU:
Protiv ovoga rješenja stranke mogu podnijeti žalbu u roku od 3 (tri) dana, računajući od dana primitka rješenja. O žalbi odlučuje Županijski sud u Zagrebu, a podnosi se pisanim putem ovom sudu u dovoljnom broju istovjetnih primjerka za sud i suprotnu stranu.


DNA:
1. OKDO Zagreb na broj KOz-DO-100/2023
2. Osuđeni S. J. -  
3. Probacijski ured Zagreb II – nakon pravomoćnosti
4. U spis

